Sersant se vrou verdink van moord | Maroela Media
Die vrou van 'n polisiesersant is Donderdag in hegtenis geneem. Foto ter illustrasie. (Argieffoto)
Die vrou van 'n polisiesersant is Donderdag in hegtenis geneem nadat die polisie 'n 39-jarige verdagte oor die polisieman se moord ondervra het. Die twee word nou aangekla van die moord op sers. Joseph Christopher Kutu van die Witbank- taktiese reaksiespan in Julie vanjaar. Hy is in sy huis doodgeskiet.
"Die polisie het Dinsdag gereageer op inligting wat hulle gelei het na die huis van 'n verdagte wat verdink word van huisroof en die moord op die polisieman," het kapt. Dineo Lucy Sekgotodi, polisiewoordvoerder van Mpumalanga, Donderdag in 'n verklaring gesê.
"Die verdagte is in die agterkamer van die huis wat hy in 'n nedersetting buite Witbank huur, aangekeer. Tydens ondervraging is die polisieman se 28-jarige vrou met sy moord verbind en Donderdag in hegtenis geneem."
Die twee sal Vrydag in die landdroshof op Witbank verskyn. Die ondersoek duur voort.
Iets positief oor die nuus wat ons so swartgallig maak. Gisteraand was daar 57.8 mijoen mense wat nie aangerand of vermoor is nie.